דניאל הלל

**דניאל הלל** (13 בספטמבר 1930 – מרץ 2021) היה אגרונום וחוקר ישראלי. מחקריו בנושא השקיה שיפרו באופן דרמטי את התפוקה החקלאית באזור הנגב, ובאזורים צחיחים אחרים ברחבי העולם. בשנותיו האחרונות עסק במחקר במטרה להתאים טכניקות חקלאיות להתמודדות עם מחסור במים הנובע מתהליכי מדבור. בשנת 2012 זכה בפרס המזון העולמי, והוא הישראלי היחיד שזכה בפרס זה.

## ביוגרפיה
דניאל הלל נולד בלוס אנג'לס שבארצות הברית, בנם של שרה פרנסיס ומוריס יעקב בוגסלב. בהיותו בן שנה התאבד אביו, ואמו עם חמשת ילדיה עלו לארץ ישראל, בה חיו הוריה. בגיל 9 נשלח לחיות בקיבוץ, שבו צמחה אהבתו הגדולה לקרקע והבנתו את החשיבות של שימור מקורות מים. ב-1946 שב לארצות הברית ללמוד בבית-ספר תיכון בקרוליינה הדרומית. ב-1950 קיבל תואר ראשון בלימודי חקלאות באוניברסיטת ג'ורג'יה, וב-1951 קיבל תואר שני במדעי הקרקע מאוניברסיטת ראטגרס.

ב-1951 שב לישראל והחל לעבוד במשרד החקלאות, אך במהרה הצטרף לקבוצה חלוצית שהקימה את קיבוץ שדה בוקר ב-1952. דוד בן-גוריון, ראש הממשלה הראשון, התאהב במקום בביקורו הראשון, ולימים הפך אותו לביתו.

בשנת 1957 קיבל תואר דוקטור בפיזיקה של הקרקע ובאקולוגיה מהאוניברסיטה העברית בירושלים. בשנים 1959–1961 עשה פוסט-דוקטורט באוניברסיטת קליפורניה. ב-1972 הועלה לדרגת פרופסור מן המניין באוניברסיטה העברית.

החל מימי קדם שיטת ההשקיה המקובלת במזרח התיכון ובצפון אפריקה היא שיטת ההצפה, במטרה להרוות את הקרקע במים. שיטה זו הייתה בזבזנית במים וחונקת שורשים. בסוף שנות ה-50 פיתח צוות בראשות הלל שיטה המסתמכת על הכוונה מיטבית של תכיפות ההשקיה וכמויות המים הניתנות בכל השקיה. באמצעות שיטה זו נשמר בית השורשים בלחות מתמדת ברמה המיטבית. שיטת השקיה זו הביאה לעלייה ביבולים ולמיקסום ההכנסה ליחידת מים, שהייתה הגורם שבמחסור באזורים הצחיחים. שיטות אלו הסתמכו, בין היתר, על שימוש בטנסיומטרים  ששימשו למדידת לחות הקרקע. שיטה זאת שינתה לחלוטין את החקלאות באזורים צחיחים ברחבי העולם, ותרמה לחיסכון במים באזורים אלה.

במחצית השנייה של המאה ה-20 הקדיש הלל את חייו לשליחויות לשם הקניית ידע חקלאי והידרולוגי בעשרות מדינות באפריקה, באסיה (כולל במדינות ערב שעוינות לישראל) ובאמריקה הלטינית, מטעם הבנק העולמי, הארגון לחקלאות ומזון של או"ם והסוכנות האמריקנית לפיתוח בין-לאומי.

הלל עסק גם במחקר באוניברסיטת קולומביה, במכון גודארד לחקר החלל  ובמכוני מחקר נוספים. פרסם יותר מעשרים ספרים בתחומי מומחיותו, ואלה תורגמו ל-12 שפות.

ביוני 2012 היה לישראלי הראשון שזכה בפרס המזון העולמי, שהוא המקבילה לפרס נובל בתחום החקלאות, וכך נכתב בנימוקי הפרס:
:"עבודתו המדעית החלוצית בישראל חוללה מהפכה בתחום אספקת המזון במהלך חמשת העשורים האחרונים, בתחילה במזרח התיכון ולאחר מכן באזורים אחרים בעולם... עבודתו הניחה את היסודות לניצול מקסימלי של מים בחקלאות, הגדילה את היקף היבולים, וצמצמה למינימום את הפגיעה בסביבה".

## חיים אישיים
הלל היה נשוי עד לפטירתו לפרופ' מיכל ארצי. התגורר בחיפה. נפטר במרץ 2021 ונקבר בבית הקברות בזכרון יעקב.

אחותו הייתה סופרת הילדים חנה הורן.

## מכתביו

* *Soil and Water: Physical Principles and Processes*, 1971
* *Computer Simulation of Soil-Water Dynamics: A Compendium of Recent Work*, 1977
* *Applications of Soil Physics*, 1980
* *Fundamentals of Soil Physics*, 1980
* *Negev, Land, Water, and Life in a Desert Environment*, 1982
* *Introduction to Soil Physics*, 1982
* *Efficient Use of Water in Irrigation: Principles and Practices for Improving Irrigation in Arid and Semiarid Regions*, 1987
* *Out of the Earth: Civilization and the Life of the Soil*, 1992
* *The Rivers of Eden: The Struggle for Water and the Quest for Peace in the Middle East*, 1994
* *Environmental Soil Physics: Fundamentals, Applications, and Environmental Considerations*, 1998
* *Climate Change and the Global Harvest: Potential Impacts of the Greenhouse Effect on Agriculture*, 1998
* *Salinity Management for Sustainable Irrigation: Integrating Science, Environment, and Economics*, 2000
* *Introduction to Environmental Soil Physics*, 2003
* *Soil in the Environment: Crucible of Terrestrial Life*, 2007
* *The Natural History of the Bible: An Environmental Exploration of the Hebrew Scriptures*, 2007
* *Climate Variability and the Global Harvest: Impacts of El Nino and Other Oscillations on Agroecosystems*, 2008
* *Memories And Reflections: The Life, Work And Observations Of An Agricultural And Environmental Scientist*, 2014


## לקריאה נוספת

* Daniel Hillel, **Memories And Reflections: The Life, Work And Observations Of An Agricultural And Environmental Scientist**, Imperial College Press, 2014


## קישורים חיצוניים
* 

* Dr. Daniel Hillel 2012, באתר פרס המזון העולמי 
* 
* 
* 
* 

## הערות שוליים

קטגוריה:אגרונומים ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:עובדי משרד החקלאות
קטגוריה:ישראלים ילידי ארצות הברית
קטגוריה:בוגרי אוניברסיטת ג'ורג'יה
קטגוריה:בוגרי אוניברסיטת ראטגרס
קטגוריה:שדה בוקר: אישים
קטגוריה:חיפה: אישים
קטגוריה:אישים הקבורים בזכרון יעקב
קטגוריה:מייסדי קיבוצים
קטגוריה:ישראלים שנולדו ב-1930
קטגוריה:ישראלים שנפטרו ב-2021